AGINDUA, XXXX(e)ko xxxxxxxx(a)ren XX(e)koa, Hezkuntzako sailburuarena, zeinarekin laugarrenez aldatzen baita honako agindu hau: Euskal Autonomia Erkidegoko unibertsitateaz kanpoko ikastetxeetan –fondo publikoekin ordaindutakoetan– ikasturte bakoitzeko eskola-egutegia egiteko oinarrizko arautegia zehazten duena.

Hezkuntza, Hizkuntza Politika eta Kulturako sailburuaren 2013ko uztailaren 3ko, 2016ko maiatzaren 6ko eta 2019ko apirilaren 10eko aginduez aldatu egiten da Hezkuntza, Unibertsitate eta Ikerketako sailburuaren 2008ko martxoaren 10eko Agindua, zeinetan finkatu egiten baitira honako oinarrizko arauak: egutegiak prestatu eta onartzeko kontuan izan beharrekoak; guztia ere, koherentzia pedagogikoa eta antolaketakoa bateragarri egitekotan, betiere, ikastetxeen autonomiarekin.

Hezkuntzari buruzko maiatzaren 3ko 2/2006 Lege Organikoak, abenduaren 29ko 3/2020 Lege Organikoak sartutako aldaketan, 120.4 artikuluan ezartzen duenez, ikastetxeek, beren autonomia baliatuz, besteak beste, eskola-egutegia edo eremuetako, arloetako edo irakasgaietako eskola-ordutegia handitu ahal izango dute, hezkuntza-administrazioek ezarritako baldintzetan eta aplikatzekoa den araudiak, lanekoa barne, ahalbidetzen dituen aukeren barruan, eta inola ere ez da diskriminaziorik eragingo, eta familiei ez zaie ekarpenik eta hezkuntza-administrazioei betebeharrik ezarriko.

Araubide bereziko kirol-irakaskuntzen antolamendu orokorra ezartzen duen urriaren 24ko 1363/2007 Errege Dekretuak hamaikagarren xedapen gehigarrian, eskola-egutegiari buruzkoan, ezartzen du administrazio eskudunek eskola-egutegia egokitu ahal izango dutela, kontuan hartuta kirol-irakaskuntzen berezitasunak eta kirol-modalitate edo -espezialitate batzuetako irakaskuntzak, garatzen diren eremuaren arabera, aldi baterako baldintzen mende daudela.

Araudi hori ikusita, eta araubide bereziko kirol-irakaskuntzak berariazko aldi eta egunetan ematea beharrezkoa denean, beharrezkoa da agindu hori aldatzea, estaldura eta segurtasun juridikoa emate aldera.

Horrenbestez,

XEDATZEN DUT:

Lehenengo artikulua.– Hezkuntza, Unibertsitate eta Ikerketako sailburuak Euskal Autonomia Erkidegoko unibertsitateaz kanpoko ikastetxeetan –fondo publikoekin ordaindutakoetan– ikasturte bakoitzeko eskola-egutegia egiteko oinarrizko arautegia zehazteko 2008ko martxoaren 10ean onartutako Aginduaren 6. artikuluko 1. Paragrafoari bigarren lerrokada gehitzen zaio, eta honela geratzen da idatzita:

«1.– Agindu honek aipatzen dituen hezkuntza-mailetan, eskolak urte bakoitzeko irailaren 1aren eta hurrengo urteko ekainaren 30aren arteko aldian emango dira. Salbuespen gisa, lantokiko prestakuntza egiteko, aldatu egin daitezke adierazitako muga horiek, enpresen jardueraren lan-baldintzek horrelako jokatzea eskatzen badute. Nolanahi ere, hezkuntza-maila bakoitzaren azken ikasturtea amaitzeko egutegia finkatzerakoan, kontuan hartu beharko dira ondorengo irakaskuntzetara sartzeko prozeduretarako ezarri diren datak, ikasleek prozedura horietan parte hartzeko duten eskubidea bermatzeko.

Era berean, muga horiek aldatu ahal izango dira, kontuan hartuta kirol-irakaskuntzen berezitasunak eta kirol-modalitate edo -espezialitate batzuetako irakaskuntzak, garatzen diren eremuagatik, aldi baterako baldintzen mende daudela, eta, batzuetan, aldi horretatik kanpo eman behar direla eskolak».

Bigarren artikulua.– Hezkuntza, Unibertsitate eta Ikerketako sailburuak Euskal Autonomia Erkidegoko unibertsitateaz kanpoko ikastetxeetan –fondo publikoekin ordaindutakoetan– ikasturte bakoitzeko eskola-egutegia egiteko oinarrizko arautegia zehazteko 2008ko martxoaren 10ean onartutako Aginduaren 7. artikuluko 1. Paragrafoari bigarren lerrokada gehitzen zaio, eta honela geratzen da idatzita:

«1.– Eskola-egutegia egiteko, dagokion urteko Autonomia Erkidegoko lanegunetako jaiegunen egutegi ofizialaren arabera jaiegun izaera dutenak izango dira jaiegunak, baita herri edo dagokien lurraldeko zaindarien jaiegunak ere. Edonola ere ezin izango da jaiegun hauetakoren bat eskola-egun edo eskolak ematen diren egun bezala hartu.

Hala ere, kirol-irakaskuntzei dagokienez, eskolak asteko zazpi egunetako edozeinetan eman ahal izango dira, igandeak barne, eta eskolakoak ez diren beste aldi batzuetan, eta modu intentsiboan, egunean 10 orduko gehieneko ordu-kargarekin, baldin eta ikasleen ezaugarriek, kirol-irakaskuntzaren modalitatekoak edo espezialitatekoak, hala eskatzen badute. Kasu horretan, atseden-erregimen berezia programatuko da».

AZKEN XEDAPENA

Agindu hau Euskal Herriko Agintaritzaren Aldizkarian argitaratu eta hurrengo egunean jarriko da indarrean.

Vitoria-Gasteiz, XXXX(e)ko xxxxxxxx(a)ren XXa.

Hezkuntza sailburua,

BEGOÑA PEDROSA LOBATO.